Bamse ballet Det Kgl Teater efterårsferie
Ballet for både store og små
Scene Artikel Skrevet af: Kate Mackay 14 Oct 2014
Kom Bamse, nu balletter vi! er efterhånden blevet en af Den Kongelige Ballets klassikere. I efterårsferien hjælper Bamse igen de små ind i Det Kongelige Teaters verden af magi
Det Kongelige Teaters Balletskole har i mange år haft forestillinger som Nøddeknækkeren og Den røde ballon for de lidt større børn. Kom Bamse, nu balletter vi! skal lokke børn helt ned i 2 års alderen med i teateret. Katrine Hauch-Fausbøll opfandt i starten af 1980'erne Bamse og har skrevet balletten sammen med solodanser Thomas Lund.
Det er eleverne fra Det Kongelige Teaters Balletskole, som er med til at fortælle historien om Bamse, der går til ballet sammen med sine gode venner Kylling og Ælling. Efter at have øvet sig på ballettens svære trin falder Bamse i søvn og drømmer, at skoven bliver levende - nu med balletbørnene på scenen, udklædte som både Askedrenge, Lunapiger, Kylletter, Snupsere og Sylfider. Klassisk ballet anvender mimisk skuespil til at fortælle sin historie. Her er det pludselig Bamse, der fortæller ballethistorien med sine egne ord, mens balletbørnene mimer.
Foto: PR-foto / Det Konhelige Teater - Henrik Stenberg
Små Lunapiger vrimler frem på scenen, da Bamse falder i søvn.
Bamse vågner op midt i en fortryllet verden.
“Det er sjovt at se Bamse, Kylling og Ælling, der ikke kan danse ballet, sammen med børn, der kan. Forestillingen introducerer altså børn for ballet ved at fortælle en god historie med de kendte figurer og så selvfølgelig gennem balletdansen,” siger Katrine Hauch-Fausbøll.
Børnene danser helt vildt, når de kommer hjem
Hun fortæller, at idéen med balletforestillingen er at ramme nogle af de segmenter, som ballet måske normalt ikke rammer. Bamse er blevet brugt til gøre de mindre børn nysgerrige på balletten for på den måde at lokke dem ind på Det Kongelige Teater. “Forestillingen kan give børn og deres forældre en fælles oplevelse, som kan fortsætte, når de kommer hjem. Jeg har fået fortalt, at mange børn danser vildt, når de kommer hjem efter at have set forestillingen” fortæller Katrine Hauch-Fausbøll.
Den lille Ælling øver sig også på de svære ballettrin.
En bamse kan godt blive meget søvnig af at danse ballet.
Børn kender Bamse og hans venner fra Ramasjang. Forestillingen på Det Kongelige Teater giver de mindre børn en chance for at opleve magien ved ballet, når de kendte figurer formidler danseglæde til store og små.
I forbindelse med forestillingen tilbyder teatret børnevenlige rundvisninger på Gamle Scene, hvor der bliver fremvist teatermagi bag kulisserne, givet rundvisning i Bamses hus, og hvor børnene kan klæde sig ud i gamle kostumer. Kom Bamse, nu balletter vi! er en oplagt anledning til at lade de små opleve deres første ballet.
Spilleperiode: 11. okt. - 15. okt. 2014
Pris: 295kr - 95kr
Spilledatoer: 11/10, 11/10, 12/10, 12/10, 13/10, 13/10, 14/10, 14/10, 15/10, 15/10
Kate Mackay er i gang med en kandidatuddannelse i oplevelsesøkonomi på Aarhus Universitet. Hun interesserer sig for litteratur, film og kultur, der sætter mennesket i centrum. På universitet er hun særligt optaget af at udvikle og udføre kulturelle aktiviteter med fokus på legende universer for børn og barnlige sjæle. Mens Kate tog sin bachelor i Aalborg var hun skribent hos Agenda - de studerendes blad på Aalborg Universitet.
Se Kates artikler her →